ความเป็นอิสระของฝ่ายตุลาการหมายถึงอะไร
A. อำนาจอิสระของผู้พิพากษาหรือตุลาการในการตัดสินคดีโดยการใช้กฎหมายเข้ามาพิจารณาข้อเท็จจริง ความเป็นอิสระนี้เกี่ยวข้องกับตุลาการทั้งที่เป็นในเชิงสถาบันและผู้พิพากษารายบุคคล
B. อำนาจอิสระของผู้พิพากษาหรือตุลาการในการตัดสินคดีโดยไม่จำเป็นต้องใช้กฎหมายเข้ามาพิจารณาข้อเท็จจริง
C. อำนาจอิสระของผู้พิพากษาเท่านั้นในการตัดสินคดีโดยไม่จำเป็นต้องใช้กฎหมายเข้ามาพิจารณาข้อเท็จจริง
D. อำนาจอิสระของผู้พิพากษาเท่านั้นในการตัดสินคดีโดยใช้กฎหมายเข้ามาพิจารณาข้อเท็จจริง
ข้อที่ถูกต้องคือ A.  เนื่องจาก โดยทั่วไปแล้ว ‘ความเป็นอิสระของฝ่ายตุลาการ’ หมายถึงอำนาจอิสระของผู้พิพากษาหรือตุลาการในการตัดสินคดีโดยการใช้กฎหมายเข้ามาพิจารณาข้อเท็จจริง ความเป็นอิสระนี้เกี่ยวข้องกับตุลาการทั้งที่เป็นในเชิงสถาบันและผู้พิพากษารายบุคคล 

ความเป็นอิสระเชิงสถาบันมีความหมายว่าฝ่ายตุลาการจะต้องสามารถปฏิบัติหน้าที่โดยไม่ถูกแทรกแซงหรืออยู่ภายใต้อำนาจบังคับบัญชาของฝ่ายอื่นๆ โดยเฉพาะอย่างยิ่งความเป็นอิสระจากฝ่ายบริหารและฝ่ายนิติบัญญัติ หากตุลาการต้องตกอยู่ภายใต้อิทธิพลหรืออำนาจของทั้งสองฝ่ายย่อมส่งผลต่อการปฏิบัติหน้าที่อย่างแน่นอน

สำหรับความเป็นอิสระเชิงส่วนตัว (หรือปัจเจกบุคคล) มีความหมายว่าในการปฏิบัติหน้าที่ของฝ่ายตุลาการแต่ละคนจะต้องสามารถปฏิบัติหน้าที่ของตนไปบนฐานของการพิจารณาตัวบทกฎหมายและข้อเท็จจริง โดยไม่ต้องเผชิญกับแรงกดดัน การคุกคาม การแทรกแซง การข่มขู่ ที่อาจมีผลให้การทำหน้าที่เบี่ยงเบนไป ซึ่งอาจปรากฏทั้งในแบบทางตรงหรือทางอ้อม

ทั้งนี้ กรณีของการแทรกแซงแบบตรงไปตรงมาอาจสามารถเห็นได้อย่างชัดเจนมากกว่า ขณะที่การแทรกแซงในทางอ้อมอาจเป็นประเด็นที่มีความยุ่งยากต่อการพิจารณาว่าจะเข้าข่ายหรือไม่ และมักจะเป็นที่เข้าใจกันว่าการแทรกแซงต่อความเป็นอิสระในเชิงปัจเจกบุคคลจะเป็นผลมาจากบุคคลภายนอก แต่ความเป็นอิสระในลักษณะนี้มีความหมายรวมถึงความเป็นอิสระจากสมาชิกคนอื่นๆ ในฝ่ายตุลาการด้วย เช่น ฝ่ายตุลาการที่ดำรงตำแหน่งในระดับที่สูงกว่า เป็นต้น

การให้ความสำคัญต่อหลักการความเป็นอิสระของฝ่ายตุลาการ จึงนำมาซึ่งความพยายามในการออกแบบเชิงสถาบันหรือบทบัญญัติทางกฎหมายเพื่อทำให้หลักการดังกล่าวสามารถปรากฏผลขึ้นในความเป็นจริง โดยทั่วไปสิ่งที่ปรากฏในหลายประเทศก็คือ การออกแบบให้ฝ่ายตุลาการมีความเป็นเอกเทศออกไปจากฝ่ายบริหารและฝ่ายนิติบัญญัติ การรับรองความเป็นอิสระในการแต่งตั้ง โยกย้าย หรือลงโทษตุลาการเป็นสิ่งที่ฝ่ายอื่นๆ ไม่สามารถเข้ามาแทรกแซงได้
ความรู้พื้นฐานกฏหมาย,กฎหมายพระธรรมนูญศาลยุติธรรม พรบ